એક છોકરો અને એક છોકરી દોસ્ત હોઇ શકે? આજના સમયમાં કોઇને આવો સવાલ કરો તો એવો જ જવાબ મળે કે શું નાખી દીધા જેવી વાત કરો છો? કયા જમાનામાં જીવો છો? સાચી વાત છે, છોકરો અને છોકરી બિલકુલ સારા ફ્રેન્ડ્સ હોઇ શકે. કદાચ છોકરા અને છોકરા વચ્ચે ભાઇબંધી હોય અથવા તો છોકરી અને છોકરી વચ્ચે બહેનપણા હોય તેના કરતાં પણ વધુ ઉમદા, નિખાલસ અને સહજ દોસ્તી એક છોકરા અને છોકરી વચ્ચે હોઇ શકે. બીજું કંઇ જ ન હોય, નખશિખ દોસ્તી. જેન્ડર દોસ્તીની આડે નથી આવતું, દોસ્તીમાં તો લાઇક માઇન્ડેડ અને ડેપ્થ જ જરૂરી હોય છે. એ ડેપ્થ અને એ ઇન્ટેનસિટી છોકરા અને છોકરીની દોસ્તીમાં પણ હોઇ શકે.